Document ID: /roh_data/filtered/fineweb-2-filterrobots_roh.jsonl.gz/46616

Las autoritads svizras online
Cun in testament pudais Vus fixar tge che duai capitar cun Vossas valurs da facultad suenter Vossa mort.
Per pudair far in testament stuais Vus avair almain 18 onns ed esser abel da giuditgar.
I dat trais furmas dal testament:
Vus scrivais in testament dal cumenzament fin a la fin a maun, al datais cun l'onn, il mais ed il di ed al suttascrivais.
Il testament pudais Vus tegnair tar Vus u al deponer – cun pajar ina taxa – tar ina persuna d'uffizi resp. tar ina notara u in notar.
N'emblidai betg da revocar tut ils testaments che Vus avais fatg pli baud. Sche Vus scrivais in supplement, sto quel esser distinguibel cleramain sco tal en il testament. Il supplement u la midada stuais Vus scriver a maun, datar e suttascriver. Sche Vus destruis Voss testament, vegn quel annullà automaticamain.
In testament d'agen maun duess cuntegnair:
Evitai da dar en il testament ordinaziuns per la sepultura. Savens vegnan ils testaments chattads ed averts pir suenter la sepultura. Ordinaziuns davart la sepultura communitgais Vus il meglier durant la vita a Voss proxims confamigliars, a l'uffizi da sepultura u al sepultur giavischà.
Sche Vus avais dumondas u sche Vus essas malsegir As drizzai ad ina notara u ad in notar.
Vus communitgais Vossa voluntad ad ina persuna d'uffizi resp. ad ina notara u ad in notar ed en preschientscha da duas perditgas. La persuna d'uffizi fixescha la voluntad en in document e tegna en salv il document suttascrit. Cun lur suttascripziun cumprovan las perditgas che Vus essas stà abel da disponer, che Vus avais declerà en lur preschientscha d’avair legì il document e che Vus avais confirmà che quel cuntegnia Vossa voluntad.
Il testament oral vegn applitgà mo, sch'i n'è betg pussaivel da far in testament en in'autra furma p.ex. sch'i smanatscha in privel da mort, en cas d'eveniments da guerra e.u.v.
Vus stuais declerar Vossa voluntad davant duas perditgas. Questas perditgas ston fixar immediatamain en scrit questa voluntad cun inditgar il lieu, l'onn, il mais ed il di e cun numnar las circumstanzas spezialas, suttascriver il fixà e surdar quai a l'autoritad giudiziala.
Sche testaments na resguardan betg las prescripziuns formalas u las parts obligatoricas, n'èn els betg automaticamain nunvalaivels; els ston vegnir contestads dals ertavels legals cun in plant.